b'\n_START_ARTICLE_\n7. armija (Njema\xc4\x8dko Carstvo)\n_START_SECTION_\nPovijest\n_START_PARAGRAPH_\nSedma armija formirana je 2. kolovoza 1914. sa sjedi\xc5\xa1tem sto\xc5\xbeera u Karlsruheu. Njezinim prvim zapovjednikom postao je general pukovnik Josias von Heeringen kojemu je na\xc4\x8delnik sto\xc5\xbeera bio general poru\xc4\x8dnik Karl von H\xc3\xa4nisch. Na po\xc4\x8detku rata sastojala se od tri korpusa i to XIV., XV. i XIV. pri\xc4\x8duvnog korpusa._NEWLINE_Na po\xc4\x8detku rata 7. armija je dr\xc5\xbeala polo\xc5\xbeaje u u pokrajini Alsace, te je sudjelovala u Bitci kod Mulhousea (7. \xe2\x80\x93 10 kolovoza 1914.). U navedenoj bitci francuski VII. korpus napao je XIV. i XV. korpus, te je 7. kolovoza 1914. uspio zauzeti Mulhousea kojega su napustile njema\xc4\x8dke snage \xc5\xa1to je izazvalo odu\xc5\xa1evljenje u Francuskoj. Me\xc4\x91utim, ubrzo su korpusi 7. armije pre\xc5\xa1li protunapad, te se francuski VII. korpus kako bi izbjegao okru\xc5\xbeenje morao 10. kolovoza 1914. povu\xc4\x87i iz Mulhousea, tako da je navedena bitka zavr\xc5\xa1ila njema\xc4\x8dkom pobjedom._NEWLINE_Sedma armija je sudjelovala i u Bitci u Loreni (14. \xe2\x80\x93 25. kolovoza 1914.) u kojoj su francuska 1. i 2. armija napale njema\xc4\x8dku 6. i 7. armiju sa ciljem oslobo\xc4\x91enja Lorene, francuske pokrajine koja se od Prusko-francuskog rata nalazila pod njema\xc4\x8dkom okupacijom. I u toj bitci francuske armije su u po\xc4\x8detku uspjele potisnuti njema\xc4\x8dke, ali su protunapadom suzbijene, te je i ta bitka zavr\xc5\xa1ila njema\xc4\x8dkom pobjedom. Nakon njema\xc4\x8dkog poraza u Prvoj bitci na Marni, 7. armija je sudjelovala u Prvoj bitci na Aisnei (13. \xe2\x80\x93 28. rujna 1914) u kojoj je zatvorila prazninu u rasporedu izme\xc4\x91u njema\xc4\x8dke 1. i 2. armije koja je bila jedna od uzroka njema\xc4\x8dkog poraza na Marni. Nakon toga 7. armija je sudjelovala i u bitkama poznatim pod nazivom Trka k moru (15. rujna - 14. listopada 1914.) u kojoj su protivnici poku\xc5\xa1avali zaobi\xc4\x87i protivni\xc4\x8dko krilo._NEWLINE_U kolovozu 1916. zapovjednika 7. armije Josiasa von Heeringena na mjestu zapovjednika zamjenjuje general topni\xc5\xa1tva Richard von Schubert kojega pak nakon \xc5\xa1est mjeseci u o\xc5\xbeujku 1917. zamjenjuje general pje\xc5\xa1a\xc5\xa1tva Max von Boehn. Pod zapovjedni\xc5\xa1tvom Boehna 7. armija sudjeluje u Drugoj bitci na Aisnei (16. travanj \xe2\x80\x93 9. svibanj 1917.) gdje uspje\xc5\xa1no zajedno sa 1. armijom odbila francuski napad koji je bio dio Nivelleove ofenzive._NEWLINE_Sedma armija imala je zna\xc4\x8dajnu ulogu u njema\xc4\x8dkoj Proljetnoj ofenzivi. Tako je sudjelovala u Tre\xc4\x87oj bitci na Aisnei (27. svibnja \xe2\x80\x93 6. lipnja 1918.) tre\xc4\x87em napadu njema\xc4\x8dke ofenzive. U navedenoj bitci njema\xc4\x8dke snage uspjele su probiti obranu francuske 6. armije, te doprijeti do Marne i ugroziti Pariz. Sedma armija je nakon toga sudjelovala u Drugoj bitci na Marni (15. srpnja \xe2\x80\x93 6. kolovoza 1918.) posljednjem njema\xc4\x8dkom napadu u Proljetnoj ofenzivi. U navedenoj ofenzivi 7. armija je zajedno sa 1. armijom poku\xc5\xa1ala probiti savezni\xc4\x8dku liniju zapadno od Reimsa, ali u tome nije uspjela tako da je ofenziva pretrpjela neuspjeh._NEWLINE_Nakon Druge bitke na Marni, Maxa von Boehna, koji je postao zapovjednikom grupe armija nazvanim njegovim imenom, je na mjestu zapovjednika 7. armije zamijenio general pje\xc5\xa1a\xc5\xa1tva Magnus von Eberhardt. On je me\xc4\x91utim zapovijedao 7. armijom svega tri mjeseca obzirom da se na zapovjedni\xc5\xa1tvo iste 31. listopada 1918. ponovno vratio Boehn koji je 7. armijom zapovijedao sve do kraja rata. Nakon prestanaka neprijateljstava 7. armija se po\xc4\x8dela vra\xc4\x87ati u Njema\xc4\x8dku, te je nakon dovr\xc5\xa1enog povla\xc4\x8denja rasformirana 1. sije\xc4\x8dnja 1919. u Marburgu.\n_START_SECTION_\nZapovjednici\n_START_PARAGRAPH_\nJosias von Heeringen (2. kolovoza 1914. \xe2\x80\x93 28. kolovoza 1916.)_NEWLINE_Richard von Schubert (28. kolovoza 1916. \xe2\x80\x93 11. o\xc5\xbeujka 1917.)_NEWLINE_Max von Boehn (11. o\xc5\xbeujka 1917. \xe2\x80\x93 6. kolovoza 1918.)_NEWLINE_Magnus von Eberhardt (6. kolovoza 1918. \xe2\x80\x93 31. listopada 1918.)_NEWLINE_Max von Boehn (31. listopada 1918. \xe2\x80\x93 1. sije\xc4\x8dnja 1919.)\n_START_SECTION_\nNa\xc4\x8delnici sto\xc5\xbeera\n_START_PARAGRAPH_\nKarl von H\xc3\xa4nisch (2. kolovoza 1914. \xe2\x80\x93 11. o\xc5\xbeujka 1915.)_NEWLINE_Gerhard Tappen (11. o\xc5\xbeujka 1915. \xe2\x80\x93 28. o\xc5\xbeujka 1915.)_NEWLINE_Rudolf von Borries (28. o\xc5\xbeujka 1915. \xe2\x80\x93 15. velja\xc4\x8de 1917.)_NEWLINE_Walther Reinhardt (15. velja\xc4\x8de 1917. \xe2\x80\x93 3. studenog 1918.)_NEWLINE_Richard von Pawelsz (3. studenog 1918. \xe2\x80\x93 1. sije\xc4\x8dnja 1919.)\n_START_SECTION_\nBitke\n_START_PARAGRAPH_\nBitka kod Mulhousea (7. \xe2\x80\x93 10. kolovoza 1914.)_NEWLINE_Bitka u Loreni (14. \xe2\x80\x93 25. kolovoza 1914.)_NEWLINE_Prva bitka na Aisnei (13. \xe2\x80\x93 28. rujna 1914.)_NEWLINE_Trka k moru (15. rujna - 14. listopada 1914.)_NEWLINE_Druga bitka na Aisnei (16. travnja - 9. svibnja 1917.)_NEWLINE_Tre\xc4\x87a bitka na Aisnei (27. svibnja \xe2\x80\x93 6. lipnja 1918.)_NEWLINE_Druga bitka na Marni (15. srpnja \xe2\x80\x93 6. kolovoza 1918.)'